Pasiūlymas TARYBOS SPRENDIMAS kuriuo nustatoma pozicija, kurios Europos Sąjunga turi laikytis Pasaulio prekybos organizacijos generalinėje taryboje dėl Filipinų prašymo atleisti nuo įsipareigojimų PPO ir pratęsti ryžiams taikomą specialųjį režimą /* COM/2012/0293 final - 2012/0154 (NLE) */





AIŠKINAMASIS MEMORANDUMAS 1. PASIŪLYMO TIKSLAS Šio pasiūlymo tikslas – nustatyti poziciją, kurios Europos Sąjunga turi laikytis Pasaulio prekybos organizacijos (PPO) generalinėje taryboje dėl Filipinų prašymo atleisti nuo įsipareigojimų PPO ir pratęsti ryžiams taikomą specialųjį režimą nuo 2012 m. liepos 1 d. iki 2017 m. birželio 30 d., ir taip Europos Sąjungai sudaryti sąlygas paremti šį prašymą dėl atleidimo nuo įsipareigojimų. Prašymas greičiausiai bus įtrauktas į PPO generalinės tarybos posėdžio, numatyto 2012 m. liepos mėn., darbotvarkę. 2. TEISINIS PASIŪLYMO PAGRINDAS Sutarties dėl Europos Sąjungos veikimo (SESV) 218 straipsnio 9 dalyje nustatyta, kad, kai tarptautiniu susitarimu įsteigtame organe reikia priimti teisinę galią turintį sprendimą, Taryba, remdamasi Komisijos ar Sąjungos vyriausiojo įgaliotinio užsienio reikalams ir saugumo politikai pasiūlymu, priima sprendimą, kuriuo nustatoma pozicija, kurios turi būti laikomasi Sąjungos vardu. Filipinų atleidimo nuo įsipareigojimų nustatymui ir ryžiams taikomo specialiojo režimo pratęsimui nuo 2012 m. liepos 1 d. iki 2017 m. birželio 30 d. ši nuostata taikoma, nes šis sprendimas priimamas tarptautiniu susitarimu, kuris turi poveikio ES teisėms ir įsipareigojimams, įsteigtame organe (PPO generalinėje taryboje arba Ministrų konferencijoje). 3. PASIŪLYMO TAIKYMO SRITIS Komisija bus įgaliota ES vardu laikytis šios pozicijos – paremti Filipinų prašymą atleisti nuo įsipareigojimų PPO ir pratęsti ryžiams taikomą specialųjį režimą nuo 2012 m. liepos 1 d. iki 2017 m. birželio 30 d. 2012 m. kovo 20 d. Filipinai PPO pateikė prašymą atleisti nuo įsipareigojimų, prisiimtų pagal Susitarimo dėl žemės ūkio 4 straipsnio 2 dalį ir 5 priedo 8 ir 10 punktus, taip pat nuo Filipinų įsipareigojimo, prisiimto pagal Susitarimą dėl pratęsimo, kad Filipinams būtų pratęstas ryžiams taikomas specialusis režimas nuo 2012 m. liepos 1 d. iki 2017 m. birželio 30 d. ir padidintas Sprendimo dėl atleidimo nuo įsipareigojimų projekto A priedo 3 punkte nurodytas rinkai tiekiamas ryžių kiekis. Prieš pateikiant prašymą, 2011 m. lapkričio 22 d. Žemės ūkio komitetui buvo pateiktas pranešimas, kuriuo Filipinai pradėjo derybas su PPO narėmis, kurioms ryžių (įtrauktų į SS 10.06 skirsnį) sektorius labai svarbus, dėl ryžiams taikomo specialiojo režimo pratęsimo. Tokių narių paprašyta iki 2012 m. sausio 21 d. (per 60 dienų nuo pranešimo) pranešti apie savo ketinimą dalyvauti derybose. Filipinai atleidimą nuo įsipareigojimų grindžia tuo, kad šalis sprendžia neprekybines problemas, susijusias su aprūpinimu maistu, ir pabrėžia, kad dėl specialiojo režimo Filipinai, įgyvendindami paramos ūkininkams programas, kuriomis siekiama didinti konkurencingumą, galės parengti savo ūkininkus liberalizacijai. Prašomo atleidimo nuo įsipareigojimų taikymo sritis ribota, ir prašoma Filipinams leisti ryžiams (įtrauktiems į SS 10.06 skirsnį) toliau taikyti specialųjį režimą nuo 2012 m. liepos 1 d. iki 2017 m. birželio 30 d. Remiantis prašymu atleisti nuo įsipareigojimų, per šį laikotarpį Filipinai turi nustatyti mažiausią rinkai tiekiamą ryžių kiekį, ir tas kiekis kasmet bus didinamas (kiekis bus nustatytas atleidimo nuo įsipareigojimų priede ir priklausys nuo vykstančių derybų su suinteresuotosiomis šalimis rezultatų). Su šiomis narėmis taip pat turi būti susitarta dėl nuo 2012 m. liepos 1 d. ryžiams taikomo kvotos neviršijančio kiekio tarifo metinio ir galutinio sumažinimo, kiekvienai iš šių šalių nustatant specialias kvotas. Prašomu atleidimu nuo įsipareigojimų specialusis režimas, dabar galiojantis iki 2012 m. birželio 30 d., būtų pratęstas antrą kartą. Ryžiams taikomas specialusis režimas Filipinams pirmą kartą nustatytas 1995 m. įsigaliojant PPO steigimo sutarčiai ir turėjo būti taikomas 10 metų (pagal Susitarimo dėl žemės ūkio 5 priedo 1 punktą ir 1 punkto d papunktį ir kaip nurodyta Filipinų prekių LXXV sąrašo I dalies I B skirsnyje (žemės ūkio produktų tarifinės kvotos). Specialusis režimas pirmą kartą pratęstas 2004–2007 m. pakeitus LXXV sąrašą (pagal Susitarimo dėl žemės ūkio 5 priedo B skirsnį), pasibaigus deryboms su narėmis (3 šalims – Australijai, Kinijai ir Tailandui – nustatytos specialios šaliai skirtos kvotos). 2007 m. vasario 8 d. narėms išplatintas galutinis patvirtintas pakeistas Filipinų LXXV sąrašas (WT/LeT/562). Dėl prašymo atleisti nuo įsipareigojimų ES (ryžių pramonei) ekonominių problemų nekyla, nes ES į Filipinus ryžių per metus eksportuoja mažiau negu 10 tonų (remiantis COMEXT), ir tas kiekis žymiai nesikeičia. Kadangi nebuvo priežasčių tikėtis kiekio padidėjimo, ES nebuvo suinteresuota su Filipinais pradėti derybas, kaip narė, kuriai ryžių sektorius būtų labai svarbus. Dabar Filipinų mažiausias rinkai tiekiamas ryžių kiekis yra 350 000 metrinių tonų (MT), o kvotos neviršijanti norma yra 40 proc. Be nustatyto mažiausio rinkai tiekiamo ryžių kiekio, Filipinai dar 2 mln. MT importuoja, o jos pagrindiniai tiekėjai yra Vietnamas (74 proc.), Tailandas (19 proc.) ir Pakistanas (7 proc.) (šaltinis – Pasaulio prekybos atlasas, 2010 m.). ES ryžių importuoja daugiau negu eksportuoja, ir importas patenkina beveik 40 proc. jos poreikių. Vartojimas (lėtai) didėja. Nors gamyba gana stabili, ES importas taip pat didės. ES eksportas sudaro maždaug 100–120 000 tonų per metus (dvejus praėjusius metus dėl rekordinės produkcijos jis buvo šiek tiek didesnis), ir nenumatoma jokia didėjimo tendencija. ES daugiausia eksportuoja į artimas šalis (daugiausia į Turkiją). ES ryžių į Aziją ir ypač į Pietų Aziją, didžiausius pasaulio ryžių gamybos regionus, beveik neeksportuoja. Filipinai siekia užbaigti derybas su suinteresuotomis narėmis ir patvirtinti atleidimą nuo įsipareigojimų vėliausiai Generalinės tarybos 2012 m. liepos mėn. posėdyje. 2012/0154 (NLE) Pasiūlymas TARYBOS SPRENDIMAS kuriuo nustatoma pozicija, kurios Europos Sąjunga turi laikytis Pasaulio prekybos organizacijos generalinėje taryboje dėl Filipinų prašymo atleisti nuo įsipareigojimų PPO ir pratęsti ryžiams taikomą specialųjį režimą EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi, atsižvelgdama į Europos Komisijos pasiūlymą, kadangi: (1) pagal Susitarimo dėl žemės ūkio 5 priedo 1 punktą ir 1 punkto d papunktį ir kaip nurodyta Filipinų LXXV prekių sąrašo I dalies I B skirsnyje (dėl žemės ūkio produktų tarifinių kvotų) ryžiams taikomas specialusis režimas Filipinams buvo nustatytas įsigaliojant PPO steigimo sutarčiai ir turėjo būti taikomas 10 metų; (2) pagal Susitarimo dėl žemės ūkio produktų 5 priedo 8 punktą, Filipinai ryžiams taikomą specialųjį režimą pratęsė nuo 2005 m. liepos 1 d. iki 2012 m. birželio 30 d. pakeisdami savo LXXV sąrašą, PPO sekretoriato patvirtintą 2007 m. vasario 8 d.; (3) LXXV sąrašo pakeitimų ir pataisų patvirtinimo 5.1 punkte nustatyta, kad bet koks ryžiams taikomo specialiojo režimo pratęsimas po 2012 m. birželio 30 d. priklausys nuo Dohos vystymosi darbotvarkės derybų, po kurių turi būti nustatytas alternatyvus specialus mechanizmas, rezultatų. Tačiau Dohos vystymosi darbotvarkės derybos dar nebaigtos; (4) Filipinai 2011 m. lapkričio 22 d. PPO žemės ūkio komitetui pranešė apie savo ketinimus pradėti derybas su narėmis, kurioms produktų, susijusių su ryžiams taikomo specialiojo režimo pratęsimu, sektorius labai svarbus; (5) Marakešo susitarimo, kuriuo įsteigiama Pasaulio prekybos organizacija (toliau – PPO steigimo sutartis), IX straipsnio 3 ir 4 dalyse nustatytos atleidimo nuo įsipareigojimų, susijusių su PPO steigimo sutarties 1A, 1B arba 1C prieduose nurodytomis daugiašalėmis prekybos sutartimis ir jų priedais, patvirtinimo procedūros; (6) 2012 m. kovo 20 d. Filipinai PPO paprašė atleisti nuo įsipareigojimų, prisiimtų pagal Žemės ūkio susitarimo 4 straipsnio 2 dalį ir 5 priedo B skirsnį, ir ryžiams toliau taikyti specialųjį režimą nuo 2012 m. liepos 1 d. iki 2017 m. birželio 30 d., kaip nurodyta Filipinų prašyme atleisti nuo įsipareigojimų; (7) ES ryžių importuoja daugiau negu eksportuoja. Šio atleidimo nuo įsipareigojimų pratęsimas Sąjungos ekonomikai ir prekybai turėtų nedidelį poveikį; (8) todėl tikslinga nustatyti poziciją, kurios Sąjunga turi laikytis PPO generalinėje taryboje, t. y. paremti prašymą atleisti nuo įsipareigojimų, PRIĖMĖ ŠĮ SPRENDIMĄ: 1 straipsnis Pozicija, kurios Europos Sąjunga turi laikytis Pasaulio prekybos organizacijos generalinėje taryboje, yra paremti Filipinų prašymą atleisti nuo įsipareigojimų ir pratęsti ryžiams taikomą specialųjį režimą nuo 2012 m. liepos 1 d. iki 2017 m. birželio 30 d., kaip nustatyta prašyme atleisti nuo įsipareigojimų. Šią poziciją išreiškia Komisija. 2 straipsnis Šis sprendimas įsigalioja jo priėmimo dieną. Priimta Briuselyje Tarybos vardu Pirmininkas